મેં હસીને કહ્યું : ‘ભલે. અને ઉમેર્યું કે ક્રિએટીનીન પણ કરજો. ક્રિએટીનીન-કિડનીની કાર્યશક્તિનું માપ છે. એનું સામાન્ય પ્રમાણ વધુમાં વધુ 1.2 થી 1.5 મિ.ગ્રા. પરસેન્ટ હોય છે. એ પ્રમાણમાં ખોરાક, દવાઓથી ફેરફાર થતો નથી, બહુ ચોક્કસ પ્રમાણ હોય છે. સાંજે ડો. મરચન્ટનો ફોન આવ્યો, ‘પ્રદીપ, બીજા રિપોર્ટ તો બરાબર છે. ક્રિએટીનીન વધારે છે, એ 1.7 છે.’ મારા પેટમાં ફાળ પડી. આ પ્રમાણ 0.1થી વધે તોપણ એ ખરાબ નિશાની ગણાય. મને વિચારો આવવા માંડ્યા. આટલાં વર્ષોથી બ્લડપ્રેશર હતું. એ બ્લડપ્રેશરે એની આડઅસર આખરે કરી, મારી કિડનીને નુકશાન પહોંચ્યું જ. હવે ? મારી સામેનું ભવિષ્ય કેવું હતું ? બીજાં બે-ત્રણ-પાંચ વર્ષ – આવી રીતે કિડનીને નુકશાન થવા માંડે પછી એ પ્રક્રિયા બંધ થતી નથી. અંગ્રેજીમાં જેને ‘ડાઉન હીલ’ કહે છે એવું હોય છે. એ વધતું જ જાય છે. મારી સામે ગમે ત્યારે ડાયાલિસિસ, કિડની ટ્રાન્સપ્લાન્ટનાં દશ્યો આવવા માંડ્યાં. હું કિડનીનો ડૉક્ટર અને કુદરતની મજાક કે મને કિડનીની જ બીમારી. મને થયું કે હવે ત્વરિત નિર્ણય લેવા પડશે. કિડની ઍન્જિયોગ્રાફી માટે હવે રાહ ન જોવાય. તરત નડિયાદ ફોન કરીને કહ્યું, ‘મોહન, હું ગુરુવારે કિડની ઍન્જિયોગ્રાફી માટે આવું છું. તૈયારી કરી રાખશો.’